ሕገ ወጥ ስደተኞች ወደቀያቸው እንዲመለሱ ተደረገ፡፡
በሱዳን በስደት የነበሩና በሕገ ወጥ መንገድ ከሀገር ሊወጡ የነበሩ 112 ኢትዮጵያውያንን ወደመጡበት እንዲመለሱ ማድረጉን የምዕራብ ጎንደር ዞን ሠራተኛ እና ማኅበራዊ ጉዳይ መምሪያ ገለፀ።
ሕገ ወጥ ስደተኞቹ በጉዞው ለተለያየ እንግልት መዳረጋቸውን ገልፀዋል፡፡ ከ112 ሕገ ወጥ ስደተኞቹ 107 ከኦሮሚያ እና ደቡብ ክልሎች የመጡ ናቸው።‹‹በሕጋዊ መንገድ ትሄዳላችሁ›› ተብለው ሲጠባበቁ ቆይተው ምላሽ ባለማግኘታቸው ሕገ ወጥ ስደትን መምረጣቸውን ወጣቶቹ ገልጸዋል። ስደተኞቹ እስከ 20 ሺህ ብር ድረስ ለሕገ ወጥ ደላሎች መክፈላቸውንም ገልጸዋል፡፡በተያዘው ዓመትም ቁጥራቸው ላቅ ያለ በሕገ ወጥ መንገድ ከሀገር ሊወጡ የነበሩ ስደተኞች ከዓለማቀፉ የፍልሰት ድርጅት ጋር በመተባበር ወደመጡበት እንዲመለሱ ማድረጉን የምዕራብ ጎንደር ዞን ሠራተኛ እና ማኅበራዊ ጉዳይ ቡድን መሪ አቶ ምርኩዝ ዘመነ ገልጸዋል።ለችግሩ ዋነኛ ምክንያት የፀጥታ አካሉ ሕገ ወጥ አዘዋዋሪዎችን ባለመቆጣጠሩ እና የኢትዮጵያ መንግሥት ሕጋዊ የሥራ ስምሪት ከተስማማባቸው ሀገራት ጋር በሕጋዊ መንገድ እንዲሄድ የኦሮሚያ እና የደቡብ ክልሎች የቤት ሥራቸውን ባለመወጣታቸው በሕገ ወጥ መንገድ እየወጡ መሆናቸውን ነው የገለፁት።ዘጋቢ፡- ዳንኤል ወርቄ